Czas chùtkò mijô, czej je wiele zajãców. Nim jesmë sã spòstrzeglë, ju nadszedł czas pakòwaniô taszów. Na szczescé, to jesz nié kùńc. Nim rozjedzemë sã do naszich dodomów, nôpierwi jedzemë do Trójgardu. W Gdini mómë pòstãpné zadanié. Bawimë sã w gardową grã, òb czas chtërny mómë mòżnosc pòznac charakteristiczné kaszëbsczé akceńtë tegò môla. A terô chùtkò do aùtobùsu, bò w Sejmikù Pòmòrsczégò Wòjewództwa we Gduńskù żdają na nas Łukôsz Grzãdzëcczi, senatór Kazmiérz Kleina, a téż Pioter Òstrowsczi, przédny redaktór Radia Koszalin. Przédnik Zrzeszeniô pòkazëje prezentacjã ò zasłużonëch Kaszëbach, a senatór òpòwiôdô ò rësznoscë Kaszëbów w kùlturalnym, pòliticznym i gòspòdarczim żëcym, i téż ò swòjim pòstrzeganim regionalnoscë, pòtemù pitô ò nie ùczniów. Wspòminô téż lata spãdzoné w Pòmòranii.